钦定古今图书集成/明伦汇编/官常典/第788卷 > 张洞
## 钦定古今图书集成/明伦汇编/官常典/第788卷 > 张洞

按《宋史》本传：“洞字仲通，开封祥符人。父惟简，太常少
卿。洞为人长大，眉目如画，自幼开悟，卓荦不群。惟简
异之，抱以访里之卜者，曰：‘郎君生甚奇，必在策名，后
当以文学政事显’。既诵书，日数千言，为文甚敏。未冠，
晔然有声。遇事慷慨，自许以有为。时，赵元昊叛扰边，
关陇萧然，困于飞挽，且屡丧师。仁宗太息，思闻中外”
之谋。洞以布衣求上方略，召试舍人院，擢试将作监
主簿。寻举进士中第，调连水军判官，遭亲丧去，再调
颍州推官。民刘甲者，强弟柳使鞭其妇，既而投杖，夫
妇相持而泣。甲怒，逼柳使再鞭之，妇以无罪死，吏当
夫极法。知州欧阳修欲从之，洞曰：“律以教令者为首，
夫为从，且非其意，不当死。”众不听，洞即称疾不出，不
得已谳于朝，果如洞言，修甚重之。晏殊知永兴军，奏
管勾机宜文字。殊，儒臣喜客，游其门者皆名士，尤深
敬洞。改大理丞、知巩县。会殊留守西京，复奏知司录。
殊晚节骤用刑，幕府无敢言。洞平居与殊赋诗饮酒，
倾倒无不至。当事有官责，持议甚坚，殊为沮止，洞亦
自以不负其知。枢密副使高若讷、参知政事吴育荐
其文学，宜为馆职，召试学士院，充秘阁校理、判祠部。
时天下户口日蕃，民去为僧者众。洞奏：“至和元年，敕
增岁度僧。旧敕诸路三百人度一人，后率百人度一
人。又文武官内臣坟墓得置寺拨放，近岁滋广，若以

用其言，始三分减一。知太常礼院。宰相陈执中将葬，
洞与同列谥为荣灵。其孙诉之，诏孙抃等复议，改曰
恭。洞驳奏：“执中位宰相，无功德，而罪戾多生，不能正
法以黜之，死犹当正名以诛之。”竟从抃等议。初，皇后
郭氏忤旨得罪废没。后仁宗悔之，诏追复其号，二十
馀年矣。至是，有司请祔于庙，知制诰刘敞以谓：“《春秋》
书‘禘于太庙，用致夫人’，致者，不宜致也。且古者不二
嫡，当许其号，不许其礼。”洞奏：“后尝母天下，无大过恶，
中外所知。陛下既察其偶失，恭顺洗之于既没，犹曰
不许其礼，于义无当。且废后立后，何嫌于嫡？此当时
大臣护已然之失，乖正名之典。而敞复引《春秋》‘用致
夫人’。”按《左氏》，“哀姜之恶所不忍道，而二传有非嫡之
辞，敞议非是。若从变礼，尚当别立庙。”不行。转太常博
士、判登闻鼓院。仁宗方向儒术，洞在馆阁久，数有建
明，仁宗以为知经。会覆考进士，崇政殿因赐飞白善
经字宠之，洞献诗谢，复赐诏奖谕。出知棣州，转尚书
祠部员外郎。河北地当六塔之冲者，岁决溢病民田
水退，强者遂冒占，弱者耕居无所。洞奏：一切官为标
给，蠲其租以绥新集。河北东路民富蚕桑，契丹谓之
绫绢州，朝廷以为内地，不虑。洞奏：“今沧景，契丹可入
之道，兵守多缺。契丹时以贩盐为名，舟往来境上，此
不可不察。愿度形势，置帅，增屯戍以控扼之。”时天下
久安，荐绅崇尚虚名，以宽厚沉默为德，于事无所补，
洞以为非朝廷福。又谓谏官持谏以震人主，不数年
至显仕。此何为者？当重其任而缓其迁，使端良之士
不亟易，而浮躁者绝意。致书欧阳修极论之，召权开
封府推官。英宗即位，转度支员外郎。英宗哀疚，或经
旬不御正殿，洞上言：“陛下春秋鼎盛，初嗣大统，岂宜
久屈刚健？自比冲幼之主，当躬万机，揽群材，以称先
帝付𢌿之意，厌元元之望。”大臣亦以为言，遂听政。命
考试开封进士，既罢，进赋题曰《孝慈则忠》。时方议濮
安懿王称皇事，英宗曰：“张洞意讽朕。”宰相韩琦进曰：
“言之者无罪，闻之者足以戒。”英宗意解，诏讯祈国公
宗说狱。宗说恃近属，贵骄不道。狱具，英宗以为辱国，
不欲暴其恶。洞曰：“宗说罪在不宥。虽然，陛下将惩恶
而难暴之，独以其坑不辜数人置诸法可矣。”英宗喜
曰：“卿知大体。”洞因言：“唐宗室多贤宰相名士，盖其知
学问使然。国家本支蕃衍，无亲疏，一切厚廪之，不使
知辛苦。婢妾声伎，无多寡之限，至灭礼义，极嗜欲，贷
之则乱公共之法，刑之则伤骨肉之爱。宜因秩品立
制度，更选老成教授之。”宗室缘是怨。洞痛诋訾言，上
亦起藩邸，赖察之，不罪焉。转司封员外郎、权三司度
支判官，对便殿称旨。英宗遂欲进用，大臣忌之，出为
江西转运使。江西荐饥，征民积岁赋，洞为奏免之。又
民输油绢不中度者，旧责以满匹，洞命计尺寸输钱，
民便之。移淮南转运使，转工部郎中。淮南地不宜麦，
民艰于所输，洞复命输钱，官为籴麦，不逾时而足。洞
在棣时，梦人称“敕召”者，既出，如拜官然，顾视旌旗，吏
卒罗于庭。至是，梦之如初。自以年不能永教诸子，部
分家事。未几卒，年四十九。